สั่งอายัดบิ๊กสรรพากรโกงแวต
คลังลุ้นอายัดทรัพย์สินข้าราชการกรมสรรพากร 18 ราย พันคดีโกงแวตมูลค่า 4,300 ล้าน หลัง ป.ป.ช.ฟัน สุวัฒน์ จารุมณีโรจน์ ฐานร่ำรวยผิดปกติ มูลค่ากว่า 19 ล้านบาท
20 เม.ย. 2558

คลังลุ้นอายัดทรัพย์สินข้าราชการกรมสรรพากร 18 ราย พันคดีโกงแวตมูลค่า 4,300 ล้าน หลัง ป.ป.ช.ฟัน สุวัฒน์ จารุมณีโรจน์ ฐานร่ำรวยผิดปกติ มูลค่ากว่า 19 ล้านบาท
แหล่งข่าวจากกระทรวงการคลัง เปิดเผยว่า นายสุวัฒน์ จารุมณีโรจน์ อดีตนักวิชาการสรรพากรชำนาญการพิเศษ สำนักงานสรรพากรพื้นที่กรุงเทพมหานคร 27 กรมสรรพากร และผู้ที่เกี่ยวข้อง ซึ่งถูกคณะกรรมการป้องกันและปราบปรามการทุจริตแห่งชาติ (ป.ป.ช.) สั่งอายัดทรัพย์สินฐานร่ำรวยผิดปกติ มูลค่ากว่า 19 ล้านบาท เมื่อวันที่ 19 เม.ย.ที่ผ่านมา  น่าจะเป็นกลุ่มเดียวกับข้าราชการกรมสรรพากรที่ถูกดำเนินคดีโกงภาษีมูลค่าเพิ่มส่งออกปลอม (แวต)  มูลค่าความเสียหายกว่า 4,300 ล้านบาท 
สำหรับคดีนี้ เมื่อปี 2556 นายกิตติรัตน์ ณ ระนอง รมว.คลังขณะนั้น ได้รับเรื่องร้องเรียนว่ามีผู้บริหารระดับสูงของกรมสรรพากรในหลายพื้นที่ ใช้อำนาจหน้าที่คืนภาษีมูลค่าเพิ่มเป็นเท็จให้กลุ่มผู้ส่งออกเศษเหล็กมูลค่ากว่า 4,000 ล้านบาท หลังจากนั้นนายอารีพงศ์ ภู่ชอุ่ม อดีตปลัดกระทรวงการคลัง มีคำสั่งแต่งตั้งนายประสิทธิ์ สืบชนะ ผู้ตรวจราชการกระทรวงฯ เป็นประธานคณะกรรมการสอบข้อเท็จจริง
อย่างไรก็ตาม ผลการสอบชี้มูลว่าเจ้าหน้าที่กรมสรรพากร 18 ราย มีส่วนเกี่ยวข้องกับการกระทำความผิด ทางกระทรวงการคลังจึงแต่งตั้งนายประภาศ คงเอียด ที่ปรึกษากฎหมายกระทรวงการคลัง เป็นประธานสอบวินัยร้ายแรง ให้ได้ข้อสรุปภายใน 60 วัน แต่จนถึงขณะนี้ยังไม่สามารถดำเนินคดีกับข้าราชการกลุ่มนี้ได้ คำสั่งของ ป.ป.ช.ครั้งนี้จึงจะช่วยให้ข้าราชการที่เหลือถูกอายัดทรัพย์เป็นรายๆ ต่อไป  
ขณะเดียวกัน คณะกรรมการสอบข้อเท็จจริงกระทรวงการคลัง ได้ร้องทุกข์กล่าวโทษไปยังกรมสอบสวนคดีพิเศษ (ดีเอสไอ) ด้วย แต่พนักงานสอบสวนดีเอสไอสรุปสำนวนว่ายังไม่ปรากฏพยานหลักฐานว่ามีข้าราชการหรือเจ้าหน้าที่ของรัฐมีส่วนร่วมในคดีโกงแวต ทั้งที่ผลการสอบสวนกระทรวงการคลังสรุปว่ามีความผิด จึงมีข้อกังขาว่าทำไมนายธาริต เพ็งดิษฐ์ อธิบดีดีเอสไอในขณะนั้นจึงไม่สั่งฟ้อง 
อย่างไรก็ตาม เมื่อเดือน ก.พ.ที่ผ่านมา ป.ป.ช.ได้สั่งอายัดทรัพย์สินนายศุภกิจ ริยะการ หรือนายสิริพงศ์ ริยะการธีรโชติ อดีตสรรพากรพื้นที่กรุงเทพฯ 22 (บางรัก) และผู้ที่เกี่ยวข้อง มูลค่า 48 ล้านบาท ฐานร่ำรวยผิดปกติ ซึ่งนายศุภกิจเป็นหนึ่งในข้าราชการที่ถูกสอบสวนคดีโกงแวต 4,300 ล้านบาท โดยเป็นผู้สั่งการให้คืนภาษีแวตเอกชน 30 บริษัท ความเสียหายกว่า 3,647 ล้านบาท 
นอกจากนี้ ตามคำสั่ง ป.ป.ช. ยังให้นายสุวัฒน์ แสดงรายการทรัพย์สินและหนี้สินตนเอง คู่สมรส และบุคคลอื่นที่ถือทรัพย์สินไว้แทน ภายใน 30 วัน